Minister sê oor Janusz Walus-paroolChris Hani (via Wikimedia Commons https://en.wikipedia.org/w/index.php?curid=29634474) Janusz Walus, die moordenaar van die SAKP-leier Chris Hani, is weer eens parool geweier. Michael Masutha, minister van justisie en korrektiewe dienste, het Vrydag gesê nadat hy Walus se paroolaansoek heroorweeg het, soos vroeër deur die appèlhof beveel is, het hy besluit om nié aan Walus parool toe te staan nie. Masutha het gesê ŉ verdere profiel van Walus moet ingedien word vir oorweging. Die Pretoriase hooggeregshof het in Maart verlede jaar beslis dat Walus binne 14 dae vrygelaat moet word nadat Masutha in 2015 geweier het om Walus op parool vry te laat. Walus, ŉ Poolse immigrant, is destyds saam met wyle Clive Derby-Lewis skuldig bevind aan die moord op Hani in 1993. Masutha se aansoek om verlof tot appèl is aanvanklik afgekeur waarna hy die appèlhof direk genader het. Die appèlhof het die saak na Masutha terugverwys en gesê hy het 90 dae tyd om te besluit of Walus vrygelaat moet word of nie. Hani se familie was ontstoke toe Walus se paroolaansoek aanvanklik goedgekeur is. Hani was die leier van die SAKP toe hy, ŉ jaar voor Suid-Afrika se eerste demokratiese verkiesing, buite sy huis doodgeskiet is. Walus het al 24 jaar tronkstraf uitgedien. Hou Maroela Media dop vir meer.